2. Раённы цэнтр з’яўляецца адзіным у рэспубліцы, які мае тры назвы – Дзяржынск, Крутагор’е, Койданава. Першая назва “Крутагор’е” (1146 год), так як паселішча размяшчалася ў пагорыстай мясцовасці. Наш райцэнтр – месца старадаўняе, абжытае, бярэ пачатак ад сівой даўніны. Прынята лічыць афіцыйнай датай яго заснавання 1146 год. І няхай лічба, як і першая назва паселішча – Крутагор’е мае супярэчлівы характар, але і яна ўскосна пацвярджае паважаны ўзрост нашага горада. Назва “Койданава”, паводле апошняй версіі, паходзіць ад старабеларускага слова “кеда”. Кеда – гэта каваль. На Беларусі слова “кеда” трансфармавалася ў слова “койда” – той жа каваль. А на Койданаўшчыне, як вядома, людзі здабывалі руду, аб чым сведчаць назвы вёсак – Рудня, Новая і Старая Рудзіца, Дзягільна. Так і ўзнікла назва “Койданава” – пасяленне кавалёў. Трэцюю назву горад атрымаў 29 чэрвеня 1932 года, калі Прэзідыум ЦВК СССР задаволіў хадайніцтва Прэзідыума ЦВК БССР і перайменаваў Койданаўскі раён у Дзяржынскі, а горад Койданава – у Дзяржынск (у гонар старшыні Усерасійскай Надзвычайнай Камісіі Ф.Э. Дзяржынскага, які нарадзіўся непадалёк).